|  |
| --- |

| Kontakt |
| --- |
|  |

# Høringssvar vedr. budget 2023-2026

**Skolebestyrelsen og MED-udvalget ved Rynkevangskolen udtaler vedr. høringsmaterialet:**

**Resume:**

Det er positivt at kommunens økonomi grundlæggende er solid, og dermed giver mulighed for sikker drift og udvikling. Det er selvfølgelig bekymrende, at der indenfor servicerammen skal findes ca. 25 mio. alene til opretholdelse af nuværende niveau.

**Servicerammen**

1. **Det anbefales** at der i budgettet tilgodeses indsatser, som muliggør tidlige indsatser i børnenes liv
2. **Det anbefales** at der fortsat er prioriteret midler til to-lærerordning i 1. og 2. klasse.
3. **Det anbefales ikke** at etablere morgenmadsordning.
4. **Det anbefales ikke**, at SFO-takster stiger
5. **Det anbefales ikke** at etablere førskolegrupper på skolerne.

**Anlægsrammen**

**6. Det anbefales kraftigt** at der investeres i nutidige og inklusionsfremmende fysiske skolerammer.

7. Det anbefales at støtte kulturarrangementer for og med børn

**Øvrige kommentarer:**

**7. Det** **anbefales** at ideer fra idekataloget gennemgår analyse og beregning inden de evt. sendes i høring inden iværksættelse.

Nedenfor udfoldes argumentationen vedr. ovenstående.

## Anbefaling 1:

## Anbefalingen adresserer udfordringen med flere visiterede elever til specialskole og dermed øgede udgifter på skoleområdet.

Der er en stigning i antallet af visiterede børn i Kalundborg Kommune. Det er et komplekst problem at løse. Flere børn visiteres og flere børn har behov for inkluderende indsatser på baggrund af stigende antal diagnostiserede børn, børn med skoleværgring, overbelastningssymptomer og angst. Der er fortsat behov for en passende ressourcefordeling for at løfte de komplekse og krævende opgaver skolerne fortsat står med.

Folkeskolerne i Kalundborg er udfordret af, at friskolerne tager børn ”på prøve” og sender de udfordrende børn tilbage i folkeskolen. Dermed stiger folkeskolernes udfordring forholdsvist og ”normalbilledet” ændrer sig. Det er med til at vanskeliggøre inklusionsopgaven.

Der bør fortsat være ekstra ressourcer til at løfte opgaven i folkeskolen, da det er bedre for eleverne, når vi lykkes med at skabe trivsel og faglig udvikling for udfordrende og udfordrede elever. Og for samfundet er det både på kort og lang sigt både bedre og billigere.

Anbefalingen er fra MED og SB at der fortsat er midler til at drive en velfungerende folkeskole og at der bør prioriteres i forhold til tidligere indsatser i familien, dagpleje, vuggestuer og børnehaver, så vi på sigt mindsker antallet af børn som får brug for støtte eller specialundervisning.

**Anbefaling 2 - to-lærerordning i 1. og 2. klasse**

Vi har set god effekt af to-lærerordnngen i 1. og 2. klasse og anbefaler, at den fortsætter, da vi ved anvendelse af co-teaching-principper, når flere børn i en tidlig indsats på skolen.

**Ingen anbefaling 3 – morgenmadsordning**

Det er korrekt at mange børn ikke får morgenmad. Men at fratage forældre ansvaret og forsøge at løse opgaven kommunalt med plasticindpakket standardmad er ikke noget SB og MED, tror på.

Der nævnes argumenter imod:

* Alt for stort madspild!
* Umuligt at levere kvalitet, som børnene vil spise…
* Det er uhensigtsmæssigt og slet ikke bæredygtigt at plasticindpakke mad i store mængder.
* Forældreansvaret skal ikke anfægtes.
* Det er voldsomt mange penge, som kan bruges meget mere fornuftigt, når der i forvejen mangler penge i budgettet.

**Ingen anbefaling 4 – Forøgelse af takster SFO**

Mange børn i vores skoledistrikt har brug for et stærkt og ikke for dyrt fritidstilbud. Selv små forhøjelser kan mærkes. Familier i vores skoledistrikt kan fravælge SFO med morgenmadstilbud.

**Ingen anbefaling 5 – Etablering af førskolegrupper på skolerne**

Det er en dårlig idé. Dels er der brug for at børnene får tid til at modnes i et børnehavemiljø, dels vil børnene blive udsat for endnu et skift. Der er forskningsmæssigt belæg for at børn ved skift i miljø sættes tilbage i deres udvikling.

## Anbefaling 6 – anlægsrammen – moderne og inkluderende fysiske rammer

Rynkevangskolen gennemgik for en del år siden en renovering, men tidens tand begynder at vise sig på lokaler og bygninger. Fx er der en gavl der erved at falde ud, trapper der udgør snublefarer pga. manglende vedligehold og fuger i bygningerne som bør repareres. Rynkevangskolen har ikke en hovedindgang og der kunne med fordel gøres noget ved de fysiske rammer, så skolen både er æstetisk attraktiv og luftkvalitet og temepratur kan reguleres funktionelt og sidst men ikke mindst at de fysiske rammer muliggør varieret og inkluderende undervisning.

Det bør have politisk fokus at folkeskolen fremstår som et værdigt og attraktivt skoletilbud i lokalområdet og i rekrutteringsøjemed.

Desuden vil kloge og attraktive løsninger for folkeskolerne medføre at flere forældre vil opfatte folkeskolerne som et attraktivt tilbud og dermed vil kunne fastholdes med en elevgruppe, der afspejler sammensætningen i skoledistriktet.

**Anebfaling 7. - kulturarrangementer**

Det anbefales at støtte kulturarrangementer for og med børn. Gennem en lang årrække har børn i Kalundborg Kommune fået fantastiske og udviklende kulturarrangementer ud på skolerne gennem Kulturpakker. Det bør fortsætte uanset om det er gennem Kumult eller Kulturpakker. Børn bør møde teater og koncerter af høj kvalitet-

**Anbefaling 8 – Idékataloget**

Der er forslag i idékataloget som kan undersøges og drøftes efter en gennemarbejdning af økonomiske komnsekvenser ved implementering i Kalundborg. SB og MED anbefaler denne bearbejdning og efterfølgende høring, hvis vi skal kunne vurdere konsekvenser af evt. beslutning

Michael Olsen

Formand for skolebestyrelsen

Torben Rasmussen

Næstformand i MED og TR for lærerne